പഞ്ചാബ് മുഖ്യമന്ത്രിയാകാനില്ല സിഖ് വിഭാഗത്തില് നിന്ന് മുഖ്യമന്ത്രി മതിയെന്ന് രാഹുലിനോട് അംബിക സോണി ന്യൂഡല്ഹി: പഞ്ചാബിന്റെ അടുത്ത മുഖ്യമന്ത്രിയാകാന് താനില്ലെന്ന് മുതിര്ന്ന കോണ്ഗ്രസ് നേതാവ് അംബിക സോണി. രാഹുല് ഗാന്ധിയുമായുള്ള കൂടിക്കാഴ്ചയിലാണ് അംബിക സോണി മുഖ്യമന്ത്രിയാകാനില്ലെന്ന് അറിയിച്ചത്. സിഖുകാരനെ മുഖ്യമന്ത്രിയാക്കിയില്ലെങ്കില് പ്രത്യാഘാതമുണ്ടാകുമെന്ന് അംബിക സോണി അറിയിച്ചെന്നാണ് പാര്ട്ടി വൃത്തങ്ങള് നല്കുന്ന സൂചന. കോണ്ഗ്രസിന്റെ മൂന്ന് നേതാക്കള് പഞ്ചാബിലെ എല്ലാ എംഎല്എമാരുമായും കൂടിക്കാഴ്ച നടത്തി അടുത്ത മുഖ്യമന്ത്രി ആരാകണമെന്ന കാര്യത്തില് അഭിപ്രായം ആരായുകയാണ്. അഭിപ്രായങ്ങള് ക്രോഡീകരിച്ച് ഹൈക്കമാന്ഡിനെ അറിയിക്കാനാണ് നീക്കം. പല നേതാക്കളും നിലവിലെ സ്ഥിതിഗതികളില് അസ്വസ്ഥരാണെന്നാണ് പാര്ട്ടിക്കുള്ളില് നിന്ന് ലഭിക്കുന്ന വിവരം. അതേസമയം, പഞ്ചാബില് നിയമസഭാ തെരഞ്ഞെടുപ്പിന് ആറ് മാസം മാത്രമാണ് ബാക്കിയുള്ളത്. അതിനിടെയാണ് അമരിന്ദര് സിങ് മുഖ്യമന്ത്രി സ്ഥാനം രാജിവെച്ചത് ഇന്നലെ ഹരീഷ് റാവത്തും അജയ് മാക്കനും എംഎല്എമാരുടെ യോഗം വിളിച്ചു. മുഖ്യമന്ത്രി ആരെന്ന കാര്യത്തില് സോണിയ ഗാന്ധിയുടെ തീരുമാനം അന്തിമമായിരിക്കും എന്ന പ്രമേയം പാസാക്കി. ഇന്ന് സോണിയാ ഗാന്ധിയുടെ തീരുമാനം അറിയാം പഞ്ചാബ് കോണ്ഗ്രസ് വര്ക്കിംഗ് പ്രസിഡന്റ് പവന് ഗോയല് പറഞ്ഞു.